Ir-Regolament tal-Kummissjoni (KE) Nru 270/97
ta’ l-14 ta’ Frar 1997
li jemenda l-Annessi I, II, III u IV tar-Regolament tal-Kunsill (KEE) Nru 2377/90 li jistabbilixxi proċedura tal-Komunità għat-twaqqif ta’ limiti massimi ta’ residwu għal prodotti mediċinali veterinarji f’affarijiet ta’ l-ikel li ġejjin mill-annimali.
IL-KUMMISSJONI TAL-KOMUNITAJIET EWROPEJ,
Wara li kunsidrat it-Trattat li jistabbilixxi l-Komunità Ewropea,
Wara li kunsidrat ir-Regolament tal-Kunsill (KEE) Nru 2377/90 tas-26 ta’ Ġunju 1990 li jistabbilixxi proċedura tal-Komunità għat-twaqqif tal-limiti massimi ta’ residwu għal prodotti mediċinali veterinarji f’affarijiet ta’ l-ikel [1], kif l-aħħar emendat mir-Regolament tal-Kummissjoni (KE) Nru 211/97 [2] u b’mod partikolari l-Artikoli 6, 7 u 8 dwar dan,
Billi, b’mod konformi mar-Regolament (KEE) Nru 2377/90, limiti massimi ta’ residwu jridu jiġu stabbiliti progressivament għal kull sustanza farmakoloġikament attiva li hi wżata fil-Komunità fi prodotti mediċinali veterinarji maħsuba għat-teħid f’annimali li jipproduċu l-ikel;
Billi limiti massimi ta’ residwu għandhom għalhekk jiġu stabbiliti biss wara eżami fi ħdan il-Kumitat għal Prodotti Mediċinali Veterinarji dwar l-informazzjoni rilevanti kollha li tikkonċerna s-sigurtà ta’ residwi tas-sustanza konċernati għall-konsumatur f’oġġetti ta’ l-ikel li ġejjin mill-annimali u l-impatt ta’ residwi fuq l-ipproċessar industrijali ta’ prodotti tal-ikel.
Billi, fit-twaqqif tal-limiti massimu ta’ residwu għal residwi ta’ prodotti mediċinali veterinarji fi prodotti ta’ l-ikel ġejjin mill-annimali, huwa meħtieġ li tiġi speċifikata l-ispeċi ta’ l-annimali li fihom residwi jistgħu jkunu preżenti, il-livelli li jistgħu ikunu preżenti f’kull wieħed mit-tessuti tal-laħam rilevanti miksuba mill-annimal ittrattat (tessut bersall) u n-natura tar-residwu rilevanti għall-osservazzjoni ta’ residwi (residwu markatur);
Billi, għall-kontroll ta’ residwi, kif ipprovdut f’leġiżlazzjoni xierqa tal-Komunità, limiti massimi ta’ residwu għandhom ġeneralment jiġu stabbiliti għat-tessuti bersalji ta’ fwied jew kliewi; billi, madankollu, l-fwied u l-kliewi huma ta’ spiss imneħħija mill-karkassi spustati fil-kummerċ internazzjonali, u limiti ta’ residwi massimi għandhom għalhekk dejjem jiġu stabbiliti għal tessuti ta’ muskolu jew Xaħam;
Billi, fil-każ ta’ prodotti mediċinali veterinarji maħsuba għall-użu f’għasafar li jbidu, annimali li jagħmlu l-ħalib jew żunżan li jagħmlu l-għasel, limiti massimi ta’ residwu għandhom jiġu stabbiliti għall-bajd, ħalib jew għasel;
Billi doramectin u ċefażolin (għal ħalib) għandhom jiġu mdaħħla fl-Anness I tar-Regolament (KEE) Nru 2377/90;
Billi alfaprostol, cefażolin, medroxyprogesterone acetate u propylene glycol għandhom jiġu mdaħħla fl-Anness II tar-Regolament (KEE) Nru 2377/90;
Billi, sabiex tippermetti għat-tlestija ta’ l-istudji xjentifiċi, cephapirin għandha tiġi mdaħħla fl-Annessi III mar-Regolament (KEE) Nru 2377/90;
Billi jidher li limiti massimi ta’ residwi ma jistgħux jiġu stabbiliti għal chloroform minħabba li residwi, sa kull limitu, fi prodotti ta’ l-ikel ġejjin mill-annimali jikkostitwixxu perikolu lis-saħħa tal-konsumatur; billi chloroform għandu għalhekk jiġi mdaħħal fl-Anness IV għar Regolament (KEE) Nru 2377/90;
Billi perjodu ta’ 60 jum għandu jkun permess qabel id-dħul fis-seħħ ta’ dan ir-Regolament sabiex jippermetti lill-Istati Membri biex jagħmlu kull bidla li tista’ tkun meħtieġa għall-awtorizzazzjonijiet li ġew mogħtija b’mod konformi mad-Direttiva tal-Kunsill 81/851/KEE [3], kif l-aħħar emendata mid-Direttiva 93/40/KEE [4] biex jittieħed akkont tad-disposizzjonijiet ta’ dan ir-Regolament sabiex il-prodotti mediċinali veterinarji konċernati jitqiegħdu fis-suq;
Billi l-miżuri li għalihom hemm provdut f’dan ir-Regolament huma konformi mal-fehmiet tal-Kumitat Permanenti fuq Il-Prodotti Mediċinali Veterinarji,
ADDOTTAT IR-REGOLAMENT LI ĠEJ:
Artikolu 1
L-Anness I, II, III u IV tar-Regolament (KEE) Nru 2377/90 huma b’dan emendati kif stabbilit fl-Anness hawnhekk.
Artikolu 2
Dan ir-Regolament għandu jidħol fis-seħħ fis-sittien jum ta’ wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-14 ta’ Frar 1997.